《暇日登尚絅秀才楼居率成四律以贺 其一》
明代·唐桂芳

石耳山高眼界开，寒英端自九天来。重重银屋花成簇，粲粲琼林蝶作堆。

三十六峰非地肺，万八千仞即天台。主人傥不厌宾客，且尽尊前斗大杯。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。